Irina Sferdian si Lucian Bojin, profesori ai Facultății de Drept din Universitatea de Vest din Timişoara, au făcut parte din echipa de experți care au prezentat opinii de specialitate la propunerea României pentru soluționarea litigiului cu Gabriel Resources, în dosarul Roşia Montană, în care Statul Româna a obținut o decizie favorabilă la Tribunalul Internațional de Arbitraj de la Washington.
Irina Sferdian este doctor în drept, profesor universitar al Departamentului de Drept Privat din cadrul Facultății de Drept de la UVT, directorul Școlii Doctorale de Drept a Facultății de Drept de la UVT, notar public și formator la Institutul Notarial Român.
Lucian Bojin este doctor în drept, conferențiar universitar și director al Departamentului de Drept Public din cadrul Facultății de Drept de la UVT, partener în cadrul societății de avocatură Valentin & Asociații, fiind expert în pregătirea și susținerea pledoariilor pentru cauze în instanțe și arbitraj.
"Implicarea Irinei Sferdian și a lui Lucian Bojin într-un dosar arbitral internațional la un asemenea nivel și cu o asemenea miză confirmă excelenta lor reputație profesională, înscriindu-se în seria de participări ale profesorilor Facultății de Drept a UVT în procese arbitrale, care atestă valoarea școlii de drept de la Timișoara. Le mulțumesc colegilor mei pentru contribuția esențială la recunoașterea academică a facultății noastre", declară decanul Facultății de Drept a UVT, Lucian Bercea.
La rândul său, rectorul UVT, Marilen Gabriel Pirtea, spune că decizia favorabilă României, pronunțată de Tribunalul Internațional de Arbitraj de la Washington în dosarul Roșia Montană, a fost rezultatul unui parcurs inteligent și valoros pe care l-a realizat echipa de juriști și experți în drept care au reprezentat interesele țării noastre. "Îi felicit pe profesioniștii de talie internațională Irina Sferdian si Lucian Bojin, colegii noștri de la Facultatea de Drept din UVT, pentru succesul la care au contribuit. Cei doi profesori merituoși au demonstrat că valoarea școlii timișorene de drept se află la cele mai bune standarde internaționale. Ne-au adus astfel o mare bucurie și ne-au onorat, deopotrivă", transmite Marilen Pirtea.